Ως βία μπορεί να οριστεί οποιαδήποτε μορφή σωματικής, λεκτικής, σεξουαλικής ή ψυχολογικής κακοποίησης.

Αποτελεί παράφορη καταπάτηση των ανθρωπίνων δικαιωμάτων και ο αντίκτυπος της είναι ιδιαίτερα μεγάλος, καθώς δεν επηρεάζει μόνο το άτομο που κακοποιείται αλλά και ολόκληρο το οικογενειακό του περιβάλλον και την κοινωνία εν γένει.

**Η βία μέσα στην ερωτική σχέση**

Η βία μέσα στην ερωτική σχέση εμπεριέχει την επιβολή και την κατάχρηση της δύναμης και του έλεγχου του ενός προς τον άλλον (συνήθως από τον άντρα προς τη γυναίκα) (Greater London Authority, 2001). Το κυριότερο γνώρισμα της κακοποίησης μέσα στην ερωτική σχέση αποτελεί ο λεγόμενος «κύκλος της βίας» (Walker, 1989).

Πιο συγκεκριμένα, τα κακοποιητικά επεισόδια δε συμβαίνουν συνέχεια, αλλά ακολουθούν κάποια συγκεκριμένα στάδια εκδήλωσης, τα οποία εναλλάσσονται από περιόδους ηρεμίας.

Ενώ στις περιόδους στις οποίες η κακοποίηση είναι εμφανής, οι κακοποιημένες γυναίκες έχουν έντονα συναισθήματα φόβου, θυμού, απόγνωσης και ανικανότητας, στις περιόδους ηρεμίας τρέφουν συναισθήματα ανακούφισης και ελπίδας ότι η κακοποίηση δε θα επαναληφθεί .

Σε αυτό συνιστά και η συμπεριφορά του δράστη, που τις περισσότερες φορές δείχνει μετανιωμένος και συναισθηματικά προσκολλημένος στη σύντροφό του. Ωστόσο, πρόκειται για έναν φαύλο κύκλο, καθώς η βία επανέρχεται.

**Ο κύκλος της βίας διαχωρίζεται σε τρεις διακριτές φάσεις:**

**Η δημιουργία της Έντασης**

Σε αυτή τη φάση τα αισθήματα θυμού του άνδρα αρχίζουν να αυξάνονται. Η γυναίκα συνήθως προσπαθεί να ελέγξει και να κατευνάσει το θυμό του,  με το να γίνεται ιδιαίτερα υποχωρητική, γεγονός που οδηγεί στην αύξηση του άγχους της το οποίο ενδεχομένως να έχει πολλαπλές συνέπειες στην υγεία της πχ αϋπνίες, κόπωση, απώλεια όρεξης, ταχυπαλμίες, [**πονοκεφάλους**](https://blog.doctoranytime.gr/glossary/ponokefalos/) κα.

Σε αυτή τη φάση η γυναίκα είναι πιθανόν να αναζητάει τα αίτια της έντασης και να παρουσιάζει συναισθήματα ενοχής και αυτομομφής αλλά ακόμα και εύρεση δικαιολογιών και άρνηση αναγνώρισης του προβλήματος.  Αυτή η φάση μπορεί να διαρκέσει μεγάλα χρονικά διαστήματα.

Ωστόσο, κάποια στιγμή η ένταση ανάμεσα στους δύο συντρόφους έχει αυξηθεί τόσο πολύ, όπου η ισορροπία είναι αδύνατον πλέον να κρατηθεί και έτσι οδηγούμαστε στη δεύτερη φάση.

**Η Έκρηξη**

Σε αυτή τη φάση η συσσωρευμένη ένταση ξεσπά και εκδηλώνονται περιστατικά βίας. Ο έλεγχος έχει χαθεί πλήρως. Το άτομο που κακοποιεί φαίνεται να αναγνωρίζει πως η βία που ασκεί είναι μια κοινωνικά αποδοκιμαστέα συμπεριφορά και γι αυτό το λόγο υιοθετούνται συμπεριφορές απόκρυψής της και προσπάθειας να διατηρηθεί όσο το δυνατόν πιο μυστική και στη σφαίρα της ιδιωτικότητας.

Πρόκειται για τη πιο σύντομη χρονικά περίοδο. Συνηθισμένο είναι, επίσης, μετά το τέλος του βίαιου περιστατικού, η γυναίκα να δυσκολεύεται  να αποδεχτεί τη σοβαρότητα του περιστατικού, να παρουσιάζει συμπεριφορές άρνησης και, τόσο η γυναίκα, όσο και ο άνδρας, να προσπαθούν να υποβαθμίσουν τη σημαντικότητά του και να αποφεύγουν να αναζητήσουν βοήθεια.

Το θύμα αυτό-απομονώνεται, ενώ δεν αποκλείεται να παρουσιάζει συναισθήματα ενοχής, θεωρώντας τον εαυτό του υπεύθυνο για το περιστατικό που προηγήθηκε.

**Ο μήνας του μέλιτος**

Στη τρίτη φάση, οι συναισθηματικοί δεσμοί ανάμεσα στα μέλη του ζευγαριού γίνονται ιδιαίτερα στενοί και το ζευγάρι συμφιλιώνεται, με τον άνδρα, τις περισσότερες φορές, να παρουσιάζει συμπεριφορά μετάνοιας, υπερβολικής εκδήλωσης αγάπης και συναισθηματικής προσκόλλησης στη σύντροφό του.

Η γυναίκα εγκλωβίζεται μέσα σε αυτή τη σχέση και θυματοποιείται, πιστεύοντας πως η μεταμέλεια του συντρόφου της είναι οριστική και πως η βία που προηγήθηκε αποτελεί μεμονωμένο περιστατικό. Σύντομα ο κύκλος της βίας επαναλαμβάνεται. Οι συγκρούσεις εμφανίζονται όλο και πιο συχνά και με μεγαλύτερη ένταση.

**Παιδική κακοποίηση**

Οι στατιστικές για την παιδική κακοποίηση είναι ανησυχητικές γι’ αυτό και η όσο το δυνατό έγκαιρη αναγνώριση και αντιμετώπισή της μπορεί να ελαχιστοποιήσει τόσο τις άμεσες όσο και τις μακροπρόθεσμες συνέπειές της στο παιδί, όπως χαμηλή αυτοεκτίμηση, απόσυρση, φοβίες, κατάθλιψη, ανικανότητα να αγαπήσουν ή να εμπιστευθούν τους άλλους, επιθετική συμπεριφορά, παραπτωματική συμπεριφορά καθώς και κατάχρηση αλκοόλ ή ναρκωτικών. Αν και η παιδική κακοποίηση διαχωρίζεται σε τέσσερις μορφές-σωματική κακοποίηση, παραμέληση, σεξουαλική κακοποίηση, συναισθηματική κακοποίηση-αυτές οι μορφές συναντώνται συχνότερα σε συνδυασμό παρά μόνες τους. Για παράδειγμα, ένα παιδί το οποίο είναι σωματικά κακοποιημένο είναι συχνά και συναισθηματικά ενώ ένα σεξουαλικά κακοποιημένο παιδί μπορεί να είναι επίσης παραμελημένο.

Μερικά γενικά σημάδια στη συμπεριφορά του παιδιού που μπορεί να κινήσουν την υποψία παιδικής κακοποίησης είναι τα εξής:

* Δείχνει ξαφνικές αλλαγές στη συμπεριφορά
* Δείχνει ξαφνικές αλλαγές στη σχολική επίδοση ή απουσιάζει συχνά από το σχολείο
* Αντιμετωπίζει μαθησιακά προβλήματα τα οποία δεν αποδίδονται σε συγκεκριμένα ψυχολογικά ή σωματικά αίτια
* Πηγαίνει στο σχολείο νωρίς, μένει ως αργά μετά το σχόλασμα και δεν θέλει να πάει στο σπίτι του
* Ασθενεί πολύ συχνά και δεν έχει βοήθεια σε σωματικά και γενικότερα προβλήματα υγείας
* Είναι σε εγρήγορση σαν να προετοιμάζεται για κάτι κακό που πιθανό θα συμβεί.

Ο γονέας που έχει κακοποιήσει το παιδί έχει κάποια σημάδια στη συμπεριφορά του:

* Δείχνει ελάχιστο ενδιαφέρον για το παιδί και δεν ανταποκρίνεται στο κάλεσμα του σχολείου για πληροφορίες
* Αρνείται την ύπαρξη των εμφανών προβλημάτων του παιδιού ή άλλοτε κατηγορεί το παιδί για αυτά
* Ζητά από το δάσκαλο να χρησιμοποιεί σκληρές μεθόδους αντιμετώπισης
* Βλέπει το παιδί εντελώς κακό, ανάξιο και φορτικό
* Απαιτεί την τελειότητα ή σχολική επίδοση που δεν μπορεί να κατορθώσει το παιδί.

Ο γονέας και το παιδί:

* Σπάνια κοιτάζουν ή αγγίζουν ο ένας τον άλλον
* Περιγράφουν τη σχέση τους ως κάτι τελείως αρνητικό
* Αναφέρουν ότι δεν συμπαθεί ο ένας τον άλλον

**Παραμέληση παιδιού**

Η παραμέληση παιδιού είναι η πιο συνηθισμένη μορφή παιδικής κακοποίησης . Παραμέληση σημαίνει μακροχρόνια ανεπαρκής φροντίδα με σημάδια όπως κακή υγιεινή, έλλειψη καθαριότητας, χαμηλό βάρος, ανεπαρκής ιατρική φροντίδα, συνεχείς απουσίες από το σχολείο.

Ειδικότερες μορφές παραμέλησης

**Σωματική παραμέληση**, όπως έλλειψη επαρκούς τροφής, ενδυμασίας, κατοικίας, εγκατάλειψη του παιδιού και έλλειψη παρακολούθησής του. Η σωματική παραμέληση εμποδίζει σοβαρά την ανάπτυξη του παιδιού και οδηγεί σε υποσιτισμό, σοβαρές ασθένειες, πληγές, εγκαύματα ή άλλους τραυματισμούς λόγω έλλειψης παρακολούθησης και φροντίδας.

**Συναισθηματική παραμέληση**, όπως όταν το παιδί γίνεται μάρτυρας συζυγικής βίας, υποτιμάται ή κακοποιείται λεκτικά με βρισιές, κοροϊδίες ή απειλές. Επίσης, όταν απομονώνεται, όταν εμποδίζεται το παιδί να έχει φυσιολογικές σχέσεις με άλλα παιδιά ή ενηλίκους, αλλά και όταν διαφθείρεται με την ενθάρρυνσή του να συμμετέχει σε καταστροφική, παράνομη ή αντικοινωνική συμπεριφορά. Αυτού του είδους η παραμέληση οδηγεί σε χαμηλή αυτοεκτίμηση, κατάχρηση ψυχοδραστικών ουσιών, κατάθλιψη και παραπτωματική συμπεριφορά.

**Εκπαιδευτική παραμέληση**, όπως αποτυχία του γονέα να γράψει το παιδί στην υποχρεωτική εκπαίδευση ή να του παρέχει ειδική αγωγή, εάν αυτή χρειάζεται. Η εκπαιδευτική παραμέληση οδηγεί σε αποτυχία του παιδιού να αποκτήσει βασικές δεξιότητες για τη ζωή του και διαταρακτική συμπεριφορά που απειλεί την συναισθηματική ευημερία του.

**Ιατρική παραμέληση**, όπως όταν οι γονείς ή οι έχοντες την ευθύνη του, αμελούν ιατρική φροντίδα ή αγνοούν τις ιατρικές συστάσεις, για παράδειγμα σε παιδιά με χρόνιες ασθένειες ή αναπηρίες. Συνέπειες της ιατρικής παραμέλησης μπορεί να είναι η επιδείνωση μιας χρόνιας νόσου, η αναπηρία ή και θάνατος.

Εξετάζουμε την πιθανότητα παραμέλησης όταν το παιδί:

* Απουσιάζει συχνά από το σχολείο
* Ζητάει ή κλέβει φαγητό ή χρήματα από τους συμμαθητές του
* Δεν λαμβάνει, ενώ κρίνεται απαραίτητο, ιατρική ή οδοντιατρική φροντίδα και άλλα, όπως μυωπικά γυαλιά
* Είναι τον περισσότερο καιρό βρώμικο και έχει έντονη μυρωδιά σώματος από την παραμέληση
* Δεν διαθέτει τον κατάλληλο ρουχισμό σύμφωνα με τις καιρικές συνθήκες
* Κάνει χρήση αλκοόλ και ναρκωτικών ουσιών
* Παρουσιάζει χαμηλή αυτοεκτίμηση και τάσεις αυτοκαταστροφής
* Παρουσιάζει έλλειψη κοινωνικών σχέσεων
* Έχει παραπτωματική συμπεριφορά, όπως φυγές από το σπίτι ή κλοπές
* Αναφέρει ότι δεν υπάρχει κανείς στο σπίτι για να του παρέχει φροντίδα.

Εξετάζουμε την πιθανότητα παραμέλησης όταν ο γονέας ή ο κηδεμόνας:

* Φαίνεται να είναι αδιάφορος προς το παιδί
* Φαίνεται απαθής, άβουλος ή με καταθλιπτική διάθεση
* Συμπεριφέρεται απρεπώς ή με παράξενο τρόπο
* Κάνει κατάχρηση αλκοόλ ή ναρκωτικών ουσιών

Οι έρευνες έχουν δείξει ότι στοιχεία υψηλού κινδύνου για την ανάπτυξη σωματικής ή σεξουαλικής βίας σε βάρος των παιδιών είναι:

* Οι μονογονεϊκές οικογένειες
* Τα παιδιά με φτωχές σχέσεις με τους γονείς
* Παρουσία θετού πατέρα στο σπίτι
* Απουσία μητέρας από το σπίτι λόγω εργασίας, ασθένειας ή ανικανότητας
* Παρουσία στο σπίτι ατόμου με ιστορικό σεξουαλικού εγκλήματος ή παρεκκλίνουσας σεξουαλικής συμπεριφοράς
* Συγκρούσεις ή διακοπή της φυσιολογικής ετεροσεξουαλικής σχέσης των ενηλίκων στο σπίτι
* Κατάχρηση ψυχοδραστικών ουσιών
* Ιστορικό σωματικής ή σεξουαλικής κακοποίησης σε έναν ή και τους δύο γονείς

**Σωματική κακοποίηση παιδιού**

Η σωματική κακοποίηση περιλαμβάνει μπουνιές, κλωτσιές, δαγκωνιές εγκαύματα που προκαλούνται με σκοπό να πληγωθεί ή να συμμορφωθεί το παιδί. Στη σωματική και στη συναισθηματική κακοποίηση συμβάλουν η ανωριμότητα των γονέων, η απουσία δεξιοτήτων γονεϊκής φροντίδας, οι κακές εμπειρίες της παιδικής ηλικίας των γονέων, η κοινωνική απομόνωση και η κατάχρηση αλκοόλ και ναρκωτικά.

Η πιθανότητα της σωματικής κακοποίησης εξετάζεται όταν το παιδί:

* Έχει ανεξήγητα καψίματα, δαγκωνιές, μελανιές, κατάγματα και μαυρισμένα μάτια
* Έχει μελανιές ή άλλα εμφανή σημάδια, ιδιαίτερα μετά από απουσία του από το σχολείο
* Έχει κακώσεις που δεν αιτιολογούνται επαρκώς, δεν αντιμετωπίζονται ιατρικά και καλύπτονται σκόπιμα από ανάλογα ρούχα
* Παραπονείται ότι πονά ή δυσκολεύεται να κινηθεί
* Φοβάται την παροχή ιατρικής βοήθειας
* Δείχνει φοβισμένο με τους γονείς και κλαίει όταν έρχεται η ώρα να επιστρέψει στο σπίτι από το σχολείο
* Οπισθοχωρεί στο πλησίασμα ενήλικα
* Παρουσιάζει τάσεις φυγής, αυτοκαταστροφικές ή ετεροκαταστροφικές τάσεις και μειωμένη κοινωνικότητα
* Αναφέρει τραυματισμό από το γονέα ή άλλον ενήλικα κηδεμόνα

Η πιθανότητα εξέτασης σωματικής κακοποίησης εξετάζεται όταν ο γονέας ή ο κηδεμόνας:

* Προσφέρει αντιφατικές , μη πειστικές ή καμία εξήγηση για τον τραυματισμό του παιδιού
* Περιγράφει το παιδί με αρνητικούς χαρακτηρισμούς
* Χρησιμοποιεί σκληρές μεθόδους διαπαιδαγώγησης του παιδιού
* Έχει ιστορικό παιδικής κακοποίησης ο ίδιος

**Συναισθηματική κακοποίηση παιδιού**

Συναισθηματική κακοποίηση συμβαίνει όταν οι γονείς ή οι έχοντες της ευθύνη, αγνοούν το παιδί, το εκμεταλλεύονται, το απειλούν, το ντροπιάζουν, το υποτιμούν, αρνούνται να το κοιτάξουν ή να το καλέσουν με το όνομά του, το απορρίπτουν, το γελοιοποιούν, το απομονώνουν από κοινωνικές σχέσεις με άλλα παιδιά ή ενηλίκους και όταν το διαφθείρουν με συμμετοχή σε παράνομες, αντικοινωνικές ή καταστροφικές δραστηριότητες. Τα παιδιά αυτά υποφέρουν τόσο, αν όχι και περισσότερο από αυτά που κακοποιούνται σωματικά. Τα μωρά που στερούνται συναισθηματικής φροντίδας, ακόμη κι αν τρέφονται σωστά, δεν αναπτύσσονται σωστά ή μπορεί να γίνουν ανήσυχα και με χαμηλή αυτοεκτίμηση. Οι λόγοι για μια τέτοια συμπεριφορά μπορεί να είναι η έλλειψη εμπειρίας, η κοινωνική απομόνωση, η έλλειψη πηγών βοήθειας, οι μη ρεαλιστικές απαιτήσεις από το παιδί και η κακοποίηση του ως παιδιά. Σε όλες τις μορφές κακοποίησης συνυπάρχει συνήθως και η συναισθηματική. Όταν όμως παρουσιάζεται μόνη της είναι πολύ δύσκολο να γίνει αντιληπτή από τους επαγγελματίες, αφού συνήθως δεν υπάρχουν σαφείς ενδείξεις.

 Η πιθανότητα συναισθηματικής κακοποίησης εξετάζεται όταν το παιδί:

* Έχει στοιχεία νεύρωσης, όπως υπερβολική αντίδραση στην αποτυχία, χαμηλή αυτοεκτίμηση και απόσυρση
* Έχει υπερβολικές συμπεριφορές, όπως το να είναι υπερβολικά απαιτητικό ή να δείχνει υπέρμετρη παθητικότητα ή επιθετικότητα
* Φέρεται είτε ως ενήλικας, αναλαμβάνοντας για παράδειγμα το ρόλο του γονέα στα άλλα παιδιά ή παρουσιάζει στοιχεία παλινδρόμησης, όπως πιπίλισμα δακτύλου, στερεότυπες κινήσεις ή ρυθμικές κινήσεις του κορμού αυτιστικού τύπου
* Έχει καθυστέρηση στη σωματική και συναισθηματική του ανάπτυξη
* Κάνει απόπειρα αυτοκτονίας
* Δηλώνει ότι δεν είναι συναισθηματικά δεμένο με τον γονέα

Η πιθανότητα συναισθηματικής κακοποίησης εξετάζεται όταν ο γονέας ή ο κηδεμόνας:

* Δημιουργεί γύρω του ένα υπερβολικά αυστηρό περιβάλλον
* Κατηγορεί, επιπλήττει και ταπεινώνει το παιδί
* Είναι αδιάφορος με το παιδί και αρνείται να δεχθεί την οποιαδήποτε προσφορά βοήθειας για τα προβλήματα που παρουσιάζει το παιδί στο σχολείο
* Απροκάλυπτα απορρίπτει το παιδί

**Σεξουαλική κακοποίηση παιδιού**

Η σεξουαλική κακοποίηση περιλαμβάνει σωματική επαφή, όπως ερωτικά φιλιά, θωπείες στα γεννητικά όργανα του παιδιού, υποχρέωση του παιδιού να θωπεύσει τα γεννητικά όργανα του ενηλίκου, επαφή στόματος-γεννητικών οργάνων, τριβή γεννητικών οργάνων του ενήλικα στο παιδί, εισχώρηση στον κόλπο ή πρωκτό του παιδιού, επίδειξη γεννητικών οργάνων ενήλικα σε παιδιά, λεκτική πίεση για σεξ, επίδειξη σε παιδιά πορνογραφικών εικόνων ή βιντεοταινιών ή η χρησιμοποίηση του παιδιού ως μοντέλο στην παραγωγή πορνογραφικού υλικού. Σε 8 από τις 10 περιπτώσεις το θύμα γνωρίζει τον θύτη και μπορεί να είναι ο γονιός, ο θετός γονιός, ο θείος, ο εξάδελφος, τα αδέλφια, άλλοι συγγενείς, κάποιος φίλος, γείτονας, δάσκαλος, μπέιμπι σίτερ. Οι θύτες είναι στο 90% των περιπτώσεων άνδρες ανεξάρτητα από το αν το θύμα είναι αγόρι ή κορίτσι.

Η πιθανότητα σεξουαλικής κακοποίησης εξετάζεται όταν το παιδί:

* Παρουσιάζει ασυνήθιστη ή απρόσμενη συμπεριφορά όταν ερωτείται εάν το έχει αγγίξει κάποιος
* Παρουσιάζει χωρίς εμφανή λόγο φόβο ή άρνηση να συναντήσει κάποιους συγκεκριμένους ανθρώπους
* Παρουσιάζει δυσκολία στο περπάτημα ή στο να κάθεται
* Ζωγραφίζει παραστάσεις σεξουαλικών πράξεων
* Παλινδρομεί σε βρεφική συμπεριφορά, όπως πιπίλισμα ή αλλαγές στις συνήθειες της τουαλέτας
* Εκδηλώνει στοιχεία νεύρωσης, όπως εφιάλτες, κατάθλιψη, φοβίες, ανορεξία ή βουλιμία, αυτοϋποτίμηση και αυτοκτονικό ιδεασμό
* Παρουσιάζει ξαφνικές αλλαγές στη συμπεριφορά, όπως ενούρηση ή εγκόπριση, ακραίες αλλαγές στη διάθεση, απόσυρση, κατάθλιψη και υπερβολικό κλάμα
* Παρουσιάζει πόνο, φαγούρα, αιμορραγία, υγρά ή ευαισθησία στις ιδιαίτερες περιοχές
* Μένει έγκυος ή προσβάλλεται από μεταδοτικό νόσημα
* Παρουσιάζει φυγές από το σπίτι ή το σχολείο

Η πιθανότητα σεξουαλικής κακοποίησης εξετάζεται όταν ο γονέας ή ο κηδεμόνας:

* Είναι υπερβολικά προστατευτικός προς το παιδί ή περιορίζει ιδιαίτερα το παιδί στην επαφή του με άλλα παιδιά, ιδιαίτερα του αντίθετου φύλου
* Είναι υπερβολικά κρυψίνους και απομονωμένος.

**Κακοποίηση παιδιού μέσω διαδικτύου**

Υπάρχουν άνθρωποι οι οποίοι προσπαθούν να εκμεταλλευτούν τα παιδιά σεξουαλικά μέσω της χρήσης διαδικτύου. Μερικά από τα άτομα αυτά ελκύουν τους στόχους τους προσφέροντας προσοχή, στοργή και δώρα. Οι δράστες επιδιώκουν μια μελλοντική πρόσωπο με πρόσωπο συνάντηση και άμεση θυματοποίηση.

Τα σημάδια που δείχνουν ότι το παιδί εκτίθεται σε κίνδυνο στο διαδίκτυο είναι:

* Η παρουσία πορνογραφικού υλικού στον υπολογιστή
* Τηλεφωνήματα από αγνώστους
* Δώρα από αγνώστους
* Το παιδί κλείνει τον υπολογιστή όταν ο γονιός μπαίνει στο δωμάτιο
* Το παιδί χρησιμοποιεί λογαριασμό που ανήκει σε άλλον

**Αντιμετώπιση της σωματικής κακοποίησης**

Οι ενήλικες πρέπει να θυμούνται ότι τα παιδιά είναι παιδιά, θα κάνουν φασαρία ή ζημιές. Επειδή συχνά το παιδί προσπαθεί να προσελκύσει την προσοχή εκδηλώνοντας αρνητική συμπεριφορά, είναι καλό ο ενήλικας να αναζητήσει τη συναισθηματική κατάσταση που βρίσκεται πίσω από τη συμπεριφορά. Επίσης, πρέπει τονώνεται η αυτοπεποίθησή τους με το να τους δίνεται η ευκαιρία να αναλαμβάνουν ευθύνες.

**Αντιμετώπιση της συναισθηματικής κακοποίησης**

Όταν το παιδί σφάλει κάπου, τότε πρέπει να κατακρίνεται η συμπεριφορά του και όχι το ίδιο το παιδί. Το παιδί επιβραβεύεται όταν δείχνει ακόμη και μικρές καλές πράξεις ή συμπεριφορά. Αποφεύγεται η χρήση ταμπελών και δίνεται στο παιδί η δυνατότητα να μιλήσει χωρίς να δεχθεί κριτικές. Προωθείται η κοινωνικότητα του παιδιού μέσα από εξωσχολικές δραστηριότητες και παιχνίδια.

**Αντιμετώπιση της σεξουαλικής κακοποίησης**

Όταν ο γονιός/κηδεμόνας μάθει ότι το παιδί του έχει σεξουαλικά κακοποιηθεί πρέπει να κρατήσει τη ψυχραιμία του, να ακούσει προσεκτικά το παιδί και να το βοηθήσει να κατανοήσει ότι η κακοποίηση δεν ήταν δικό του λάθος. Το παιδί πρέπει να καθησυχασθεί , να υπάρξει ιατρική εξέταση και ψυχολογική βοήθεια.

Οι γονείς πρέπει να μιλούν στα παιδιά τους για τη διαφορά μεταξύ καλού και κακού αγγίγματος και να βεβαιώσουν τα παιδιά τους ότι έχουν το δικαίωμα να απαγορεύσουν στους άλλους να αγγίξουν τα σώματά τους με οποιοδήποτε τρόπο. Πρέπει οι γονείς να ενημερώσουν το παιδί πως εάν κάποιος προσπαθήσει να αγγίξει το σώμα τους ή να κάνει πράγματα με τα οποία δεν νιώθει άνετα, θα πρέπει να πει ΟΧΙ, να απομακρυνθεί και να ενημερώσει τους γονείς αμέσως. Τέλος, πρέπει να ελέγχεται η πρόσβαση του παιδιού σε ιστοσελίδες και να προειδοποιούνται τα παιδιά ότι κάποιοι δράστες μπορεί να χρησιμοποιούν το internet ώστε να τα πλησιάσουν.

**Αντιμετώπιση της κακοποίησης του παιδιού μέσω διαδικτύου**

Εάν υπάρχει η υποψία της κακοποίησης, πρέπει οι ενήλικες να μιλήσουν ανοιχτά με το παιδί για τις υποψίες τους και να ενημερώσουν για τους κινδύνους των δραστών του ηλεκτρονικού σεξ. Πρέπει να επιθεωρούν για σχετικό υλικό στον υπολογιστή του παιδιού και να χρησιμοποιούν την αναγνώριση κλήσεως για να αναγνωρισθεί ποιος τηλεφωνεί με το παιδί. Τέλος, πρέπει να απευθυνθούν άμεσα στην αστυνομία και το παιδί να δεχθεί ψυχολογική υποστήριξη.